Hof hoor Kersdag-plaasaanval was beplan | Maroela Media
Hof hoor Kersdag-plaasaanval was beplan
Argieffoto: Nico Strydom
Twee mans wat 'n boer en sy vrou op 'n plaas in die omgewing van Besters op Kersdag 2015 oorrompel, aangerand en beroof het, is vandeesweek in die Ladysmith-streekshof in KwaZulu-Natal gevonnis.
Kol. Thembeka Mbhele, woordvoerder van die polisie, het gesê 'n 57-jarige boer was omstreeks 09:00 die betrokke dag besig met sy pligte op die plaas toe hy deur twee mans genader is. Die mans het 'n vuurwapen op hom gerig en gedreig om hom te skiet. Hulle het hom aangerand en naby 'n watertenk vasgebind.
Die aanvallers is daarna na die plaashuis waar hulle die boer se vrou aangerand en gedreig het. Die boer kon daarin slaag om homself los te wikkel en het sy vrou te hulp gesnel. Die aanvallers het met vuurwapens en kontant gevlug, terwyl die boer ander boere in die omgewing in kennis gestel het. Die aanvallers is op die nabygeleë N3-snelweg, met die gesteelde goedere in hul besit, aangekeer.
Thulasizwe Hadebe (32) en Qina Hlongwane (32) is aangekla van roof met verswarende omstandighede en huisbraak. Volgens Mbhele het dit tydens die verhoor aan die lig gekom die twee het voorheen by die huis op die plaas ingebreek om hulself met die huis en sy inhoud vertroud te maak voordat hulle later teruggekeer het om die plaasaanval uit te voer.
Hadebe is tot 18 jaar tronkstraf en Hlongwane tot 20 jaar gevonnis op aanklag van roof. Hlongwane is ook tot 'n bykomende tien jaar tronkstraf gevonnis vir huisbraak. Die hof het bevind albei mans is onbevoeg om 'n vuurwapen te besit.
Genl.maj. Bheki Langa, waarnemende provinsiale polisiekommissaris in KwaZulu-Natal, het die slagoffer geloof vir sy dapperheid om die aanvallers agterna te sit en aan te keer. "Sulke aanvalle is so barbaars dat hulle boere dwing om alles agter te laat en te verhuis om te verhoed dat hulle slagoffers van misdade word. Só word die plaaslike gemeenskap ook van die broodnodige werksgeleenthede ontneem wat boere in die omgewing hulle bied," het Langa gesê.
Polisiebestuur oor die kole gehaal oor kontrakte
Moordverdagte vas ná maande op vrye voet
Mnr Langa dink jy moet Zuma se pos oorvat darem iemand wat in die toekoms kan insien
Dankie Genl.maj. Bheki Langa .
Die eerste goeie kommentaar van Langa en goeie vonnisse – die boere is en sal altyd brood nodig wees in enige Land – en as die onsinnige moorde en aanrandings nie gestop word nie – gaan daar min kos en ook baie meer mense wees wat sonder werk gaan wees as die boere pad vat.
Hierdie idiote moet begin besef GEEN BOERE GEEN KOS. So eenvoudig soos dit….
Wat lees julle nie raak nie? WAARNEMEND….en as hy TE suksesvol is, sal hy verwyder word. Die bekamping van misdaad en die verkoming van plaasmoorde is NIE in lyn met die regering se uiteindelike doelwitte nie. Pasop Generaal Majoor….jy gaan jou job verloor!!